LV Eiropas Savienības Oficiālais Vēstnesis C 66/27

Paziņojums, kas publicēts saskaņā ar Regulas (EK) Nr. 1/2003 27. panta 4. punktu lietā COMP/39.143 — Opel

(2007/C 66/11)

1. IEVADS

Saskaņā ar Padomes Regulas (EK) Nr. 1/2003 (1) 9. pantu, ja Komisija plāno pieņemt lēmumu, ar ko pieprasa pārkāpšanas izbeigšanu, un ja attiecīgie uzņēmumi piedāvā uzņemties saistības, lai atbilstu prasībām, kuras tiem paudusi Komisija savā sākotnējā vērtējumā, Komisija var ar lēmumu atzīt šo saistību saistošo spēku attiecībā uz uzņēmumiem. Šādu lēmumu var pieņemt uz noteiktu laika posmu, un tajā secina, ka Komisijas rīcībai vairs nav pamata. Atbilstīgi minētās regulas 27. panta 4. punktam Komisija publicē īsu lietas kopsavilkumu un saistību galveno saturu. Ieinteresētās personas var iesniegt savus apsvērumus termiņā, ko noteikusi Komisija.

2. LIETAS KOPSAVILKUMS

Šī lieta attiecas uz General Motors Europe (GME) tehniskās informācijas sniegšanu neatkarīgajiem remontētājiem par Opel/Vauxhall markas automobiļu remontu. Komisijas izmeklēšanā pierādījās, ka GME, iespējams, nav darījis pieejamu noteiktu kategoriju tehnisko informāciju par transportlīdzekļa remontu krietni pēc Regulā 1400/2002 noteiktā pārejas posma beigām (2). Turklāt laikā, kad tika uzsākta Komisijas izmeklēšana, GME, saskaņā ar Komisijas sākotnējo vērtējumu, joprojām nebija izveidojis efektīvu sistēmu, kas ļautu neatkarīgajiem remontētājiem neierobežoti piekļūt tehniskajai informācijai par Opel/Vauxhall remontu. Lai arī Komisijas izmeklēšanas gaitā GME uzlaboja savas tehniskās informācijas pieejamību, informācija, kas tika padarīta pieejama neatkarīgajiem remontētājiem, joprojām šķita esam nepilnīga.

2006. gada decembrī Komisija uzsāka lietas izskatīšanu un adresēja GME sākotnējo vērtējumu, kurā ietverts provizorisks secinājums, ka GME līgumi ar tā partneriem, kas sniedz pēcpārdošanas pakalpojumus, rada bažas par to atbilstību EK Līguma 81. panta 1. punktam.

Apkopojot būtiskāko, konstatēts, ka GME apkopes un rezerves daļu izplatīšanas līgumos tā pilnvaroto tīklu dalībniekiem tiek prasīts veikt pilnu konkrētajai markai specifisku remonta pakalpojumu klāstu, un tie izslēdz uzņēmumus, kas vēlas piedāvāt citādu un/vai specifiskāku pakalpojumu, kā arī neatkarīgos rezerves daļu vairumtirgotājus. Komisija pauda bažas, ka šādu līgumu iespējami radīto negatīvo ietekmi varētu vēl pastiprināt tas, ka GME neatkarīgajiem remontētājiem nenodrošina pienācīgu piekļuvi tehniskajai informācijai. Saskaņā ar Komisijas sākotnējo analīzi šāda prakse varētu būt veicinājusi neatkarīgo remontētāju stāvokļa pasliktināšanos tirgū, kas savukārt varētu būt izraisījusi tirgus samazināšanos neatkarīgajiem rezerves daļu vairumtirgotājiem un varētu būt radījusi ievērojamu kaitējumu patērētājiem tādēļ, ka būtiski samazinājusies rezerves daļu izvēle, remonta pakalpojumiem pieaugušas cenas, samazinājusies remontdarbnīcu izvēle, iespējams, radušies drošības riski, kā arī nav pieejamas inovatīvas remontdarbnīcas.

Turklāt tas, ka GME, iespējams, neatkarīgajiem remontētājiem nenodrošina pienācīgu piekļuvi tehniskajai informācijai, neļauj uz tā līgumiem ar pēcpārdošanas pakalpojumu sniedzējiem attiecināt Regulā 1400/2002 noteikto atbrīvojumu, jo saskaņā ar šīs regulas 4. panta 2. punktu regulā noteikto atbrīvojumu nepiemēro, ja mehānisko transportlīdzekļu piegādātājs atsakās nodrošināt neatkarīgajiem tirgus dalībniekiem piekļuvi visai tehniskajai informācijai, diagnostikas un citam aprīkojumam, rīkiem, ieskaitot visu atbilstošo programmatūru, vai mācības, kas ir nepieciešamas, lai veiktu mehānisko transportlīdzekļu remontu un tehnisko apkopi.

Visbeidzot, Komisija nonāca pie provizoriska secinājuma, ka, ņemot vērā piekļuves trūkumu tehniskajai informācijai par transportlīdzekļa remontu, šķiet, ka uz līgumiem, kas noslēgti starp GME un Opel/Vauxhall pilnvarotajiem remontētājiem, nevar attiecināt 81. panta 3. punkta noteikumus. Kopumā šķiet, ka efektivitātes pieaugums, kādu varētu radīt selektīva pilnvaroto remontētāju tīkla darbība, nekompensē ievērojamo negatīvo ietekmi uz konkurenci, kādu rada pašlaik nepietiekamā neatkarīgo tirgus dalībnieku piekļuve konkrētajai markai specifiskai tehniskajai informācijai par transportlīdzekļa remontu un ar to saistītā Opel/Vauxhall pilnvaroto remontētāju tīklu aizsardzība pret konkurences spiedienu, kādu rada neatkarīgo remontētāju sektors.

3. PIEDĀVĀTO SAISTĪBU GALVENAIS SATURS

GME ir piedāvājis Komisijai, ka tas uzņemtos saistības, lai novērstu konkurences problēmas, kādas minētas sākotnējā vērtējumā. Tas ierosina šīs saistības saglabāt spēkā līdz 2010. gada 31. maijam. Šīs saistības ir īsumā apkopotas tālāk tekstā, bet angļu valodā publicētas Konkurences ģenerāldirektorāta tīmekļa vietnē: http://ec.europa.eu/comm/competition/index_en.html.

3.1. Sniedzamā tehniskā informācija

Princips, pēc kāda nosaka, kāda informācija sniedzama, ir diskriminācijas nepieļaušana starp neatkarīgajiem un pilnvarotajiem remontētājiem. Šajā sakarā GME nodrošinās, ka visa Opel/Vauxhall transportlīdzekļu remontam un tehniskajai apkopei nepieciešamā tehniskā informācija, instrumenti, aprīkojums, programmatūra un apmācība, kādu pats GME vai kāds tā uzdevumā sniedz pilnvarotajiem remontētājiem ES dalībvalstīs, tiks darīta pieejama arī neatkarīgajiem remontētājiem.

“Tehniskā informācija ”Regulas (EK) Nr. 1400/2002 4. panta 2. punkta izpratnē ietver visu informāciju, kas tiek sniegta Opel/Vauxhall pilnvarotajiem remontētājiem attiecībā uz Opel/Vauxhall markas mehānisko transportlīdzekļu remontu vai tehnisko apkopi. Kā piemērus var minēt programmatūru, defektu kodus un citus parametrus, kā arī to atjauninātās versijas, kas ir nepieciešami darbā ar elektroniskām vadības ierīcēm nolūkā instalēt vai atjaunot GME ieteiktos iestatījumus, mehānisko transportlīdzekļu identifikācijas metodes, rezerves daļu katalogus, praksē rastus risinājumus problēmām, kādas raksturīgas konkrētajam modelim vai partijai, un paziņojumus par atsaukšanu, kā arī citus paziņojumus, kuros noteikti remontdarbi, kādus pilnvarotā remontētāju tīkla ietvaros var veikt bez maksas.

Piekļuve rīkiem ietver piekļuvi elektroniskiem diagnostikas un citiem remonta rīkiem, kā arī ar tiem saistītajai programmatūrai, ieskaitot tās regulāri atjauninātās versijas, kā arī šo rīku apkopi pēc pārdošanas.

Regulas 26. apsvērumā skaidri noteikts, ka saskaņā ar 4. panta 2. punktu GME nav pienākuma sniegt neatkarīgajiem remontētājiem tehnisko informāciju, kas varētu ļaut trešai personai apiet vai dezaktivēt iebūvētās pretaizdzīšanas ierīces, pārkalibrēt (3) elektroniskās ierīces vai iejaukties to ierīču darbībā, kas ierobežo mehāniskā transportlīdzekļa ātrumu vai citus darbības parametrus. Tomēr GME apņemas neatkarīgajiem remontētājiem neierobežoti nodrošināt piekļuvi visai šā veida informācijai, ja vien šie remontētāji iegūst apliecību, ka sekmīgi pabeiguši attiecīgo GME apmācību (4). Apliecības neatkarīgajiem remontētājiem tiks izsniegtas tūlīt pēc attiecīgā apmācību kursa pabeigšanas.

Ja GME turpmāk minētu 26. apsvērumā noteikto izņēmumu kā iemeslu kādas tehniskās informācijas neizpaušanai neatkarīgajiem remontētājiem, tas ir apņēmies nodrošināt, ka netiktu izpausta tikai tā informācija, kas nepieciešama, lai nodrošinātu 26. apsvērumā aprakstīto aizsardzību, un šīs informācijas trūkums neliegtu neatkarīgajiem remontētājiem veikt darbības, kas nav uzskaitītas 26. apsvērumā, ieskaitot darbu pie tādām ierīcēm kā elektroniskās dzinēja vadības ierīces, gaisa spilveni, drošības jostu nospriegotāji vai centrālās atslēgas elementi.

3.2 Informācijas sniegšana

Regulas 4. panta 2. punktā noteikts, ka tehniskā informācija jādara pieejama samērīgi ar neatkarīgo remontētāju vajadzībām. Tas ietver gan to, ka informācija netiek ierobežota, gan to, ka, nosakot maksu, tiek ņemts vērā tas, cik lielā apjomā neatkarīgie remontētāji izmanto attiecīgo informāciju.

GME TI tīmekļa vietnē iekļaus visu tehnisko informāciju, kas attiecas uz modeļiem, kas laisti apgrozībā pēc 1996. gada, un nodrošinās, ka TI tīmekļa vietnē vai kādā citā saistītā vietnē pastāvīgi būs pieejama visa atjauninātā tehniskā informācija. Turklāt GME pastāvīgi nodrošinās, ka tīmekļa vietne ir viegli atrodama un nodrošina tāda paša līmeņa rezultātus kā metodes, ko izmanto tehniskās informācijas sniegšanai Opel/Vauxhall pilnvaroto tīklu dalībniekiem. Ja GME vai kāds cits uzņēmums, kas darbojas GME uzdevumā, nodos kādu tehnisko informāciju pilnvarotajiem remontētājiem kādā ES valodā, GME nodrošinās, ka informācija šajā valodā nekavējoties tiek ievietota TI tīmekļa vietnē.

Attiecībā uz elektronisko detaļu katalogu, kas pašlaik nav pieejams TI tīmekļa vietnē, tiks uzskatīts, ka GME būs izpildījis saistības, ja minētā informācija būs ievietota TI tīmekļa vietnē līdz 2007. gada 31. decembrim. Pagaidu risinājums būs tāds, ka katalogs būs pieejams, zvanot uz GME informatīvo pakalpojumu centru, kas pēc pieprasījuma neatkarīgajiem remontētājiem nekavējoties nosūtīs attiecīgās lappuses pa faksu jebkurā valodā, kādā katalogs ir pieejams pilnvarotajiem remontētājiem. Šā pakalpojuma maksa būs EUR 1,00 par lappusi (plus maksa par pakalpojumu 3,9 % apmērā), un tiks piemēroti vietējie telefonsakaru tarifi.

Attiecībā uz elektrisko instalāciju diagrammām (vadojumshēmām) GME savā TI tīmekļa vietnē ievietos visas diagrammas, kas ir izstrādātas vai konvertētas ciparu formātā un pieejamas ES darbojošos Opel/Vauxhall pilnvaroto remontētāju lietošanai. Pārējās diagrammas, kas attiecas uz atsevišķiem modeļiem (5), kuru ražošana sākta pēc 1997. gada 1. janvāra, un kas nav pieejamas ciparu formātā, neatkarīgajiem remontētājiem tiks nodrošinātas ar GME informatīvo pakalpojumu centru starpniecību. Minētie informatīvo pakalpojumu centri darbosies visās nepieciešamajās valodās, lai tādējādi novērstu tiešu vai netiešu neatkarīgo remontētāju diskrimināciju salīdzinājumā ar Opel/Vauxhall pilnvarotajiem remontētājiem, un ņemot vērā nosacījumus, ar kādiem elektrisko instalāciju diagrammas tiek nodrošinātas pilnvarotajiem remontētājiem. Diagrammas tiks nekavējoties nosūtītas pa faksu, sniedzot mazāko iespējamo informācijas daudzumu, kāds neatkarīgajam remontētājam nepieciešams konkrētajam remontdarbam, un ar tādiem pašiem nosacījumiem, kā diagrammas nodrošina Opel/Vauxhall pilnvarotajiem remontētājiem. GME apņemas turpināt visā apņemšanos spēkā esības laikā piemērot pašreizējos ciparu formātā nepieejamo elektrisko instalāciju diagrammām piemērojamos nosacījumus.

Attiecībā uz piekļuvi TI tīmekļa vietnei GME piekrīt piedāvāt proporcionālu sadalījumu pa stundas, dienas, nedēļas, mēneša un gada vienībām, kuru cena būtu attiecīgi 4 EUR, 30 EUR, 100 EUR, 300 EUR un 3 700 EUR. Par pirmo TI tīmekļa vietnes lietošanas reizi tiks piemērota vienreizēja reģistrācijas maksa EUR 15 apmērā, plus maksa par pakalpojumu 3,9 % apmērā. Tech1/Tech2 SWDL (lejupielādējama diagnostikas programmatūra) būs pieejama, abonējot piekļuvi TI tīmekļa vietnei uz gadu vai samaksājot viena mēneša abonēšanas maksu 100 EUR apmērā. GME saglabās šo piekļuves maksas sistēmu un nepaaugstinās maksu virs ES vidējā inflācijas rādītāja.

3.3. Obligāto standartu princips

GME apņemšanās neskar nevienu pašreizējo vai turpmāko Kopienas vai valstu tiesībās noteikto prasību, kas paplašinātu tehniskās informācijas apjomu, kāds GME jāsniedz neatkarīgajiem tirgus dalībniekiem, un/vai noteiktu izdevīgāku veidu, kādā sniedzama šī informācija.

3.4. Strīdu izšķiršana

Neatkarīgo remontētāju sūdzību izskatīšanai attiecībā uz piekļuvi tehniskajai informācijai GME izveido GME“ombuda ”institūciju. Saņemot neatkarīga remontētāja sūdzību, GME“ombuds ”vēlākais trīs nedēļu laikā no visu sūdzības dokumentu saņemšanas dienas neatkarīgajam remontētājam sniedz GME atbildi. Ja sūdzības iesniedzējs nav apmierināts ar GME atbildi, GME apņemas piekrist šķīrējtiesas mehānismam strīdu izšķiršanai attiecībā uz tehniskās informācijas sniegšanu, paredzot, ka katra strīdā iesaistītā puse var izvirzīt vienu ekspertu, un tie var kopīgi nolemt iecelt trešo ekspertu. Šķīrējtiesa sanāk dalībvalstī, kurā reģistrēta prasītāja puse.

Šķīrējtiesas procesa valoda ir šķīrējtiesas vietas valsts valoda. Strīda izskatīšana šķīrējtiesā neskar tiesības iesniegt prasību kompetentā valsts tiesā.

4. AICINĀJUMS IESNIEGT KOMENTĀRUS

Komisija atkarībā no tirgus pārbaudes rezultātiem plāno pieņemt lēmumu saskaņā ar Regulas (EK) Nr. 1/2003 9. panta 1. punktu, ar ko tā pasludinātu par saistošām iepriekš apkopotās un internetā Konkurences ģenerāldirektorāta tīmekļa vietnē (6) publicētās saistības. Saskaņā ar Regulas (EK) Nr. 1/2003 27. panta 4. punktu Komisija aicina ieinteresētās trešās personas iesniegt tai savus apsvērumus par ierosinātajām saistībām. Apsvērumiem jānonāk Komisijā ne vēlāk kā vienu mēnesi pēc šīs publikācijas datuma. Apsvērumus Komisijai var nosūtīt pa e-pastu comp-infotech@ec.europa.eu, faksu (32-2) 296 29 11 vai pa pastu, norādot atsauces numuru COMP/39.143 — Opel, uz šādu adresi:

European Commission Directorate-General for Competition Antitrust Registry J-70 B-1049 Brussels

Turpmākā procesa gaitā var izrādīties, ka ir nepieciešams vai lietderīgi kopsavilkumu par komentāriem, kas izteikti pēc šā paziņojuma publicēšanas, darīt pieejamu personām, kas piedāvā saistības. Šajā sakarā mēs lūdzam norādīt, ja kāda informācija uzskatāma par konfidenciālu informāciju vai komercnoslēpumu. Pienācīgi pamatotie lūgumi tiks ņemti vērā.

(1) OV L 1, 4.1.2003., 1. lpp..

(2) OV L 203, 1.8.2002., 30. lpp..

(3) T.i., modificēt elektroniskās vadības ierīces sākotnējo iestatījumu neatbilstoši GME ieteikumiem.

(4) Apmācību maksa pilnvarotajiem un neatkarīgajiem remontētājiem būs vienāda, un GME apņemas pašreizējo maksu piemērot visā apņemšanos spēkā esības laikā. Apmācību kurss ietvers 1) divu dienu apmācību pasniedzēja vadībā (kursa maksa no EUR 115 līdz EUR 230 par dienu, atkarībā no konkrētās valsts tirgus situācijas) un 2) vienas dienas Tech2 apmācību internetā (kursa maksa no 30 EUR līdz 50 EUR, atkarībā no konkrētās valsts tirgus situācijas). Apmācību nodrošinās GM Academy.

(5) No šiem modeļiem joprojām tiek ražoti tikai divi (Agila un Movano), un par tiem abiem elektrisko instalāciju diagrammas, sākot no 2002. izlaiduma gada, ir pieejamas TI tīmekļa vietnē. Vienīgos modeļus, par kuriem diagrammas ir pieejamas tikai ar GME informatīvo pakalpojumu centru starpniecību, — Arena un Sintra — pārstāja ražot attiecīgi 1999. un 2001. gadā. Attiecībā uz pārējiem modeļiem TI tīmekļa vietnē ir pieejamas elektrisko instalāciju diagrammas, sākot no 2002. (Astra-G, Frontera-B, Zafira-A) vai 2003. (Speedster) izlaiduma gada.

(6) http://ec.europa.eu/comm/competition/index_en.html